Ryan Johnson Laursen er færdig i Esbjerg fB.

Højre backen er yderst tæt på at skifte fra Esbjerg fB til konkurrenterne i OB.

Ryan Johnson Laursen er tirsdag fraværende ved træningen i Esbjerg, da han er i Odense for at forhandle sin kontrakt på plads med OB.

Tipsbladet.dk erfarer, at de to Superliga-klubber stort set er enige om en transfer på højrebacken, der af flere omgange har været uheldig med skader og sygdom, men som er noteret for 58 Superliga-kampe og et mål i Esbjerg-trøjen.

Den 24-årige back har af flere omgange i sin Esbjerg-tid været et varmt navn i hollandsk fodbold, hvor specielt AZ i flere transfervinduer gerne ville lave en handel med Esbjerg - dog uden held.

Ryan Johnson Laursen blev tidligere på måneden fremhævet af Esbjerg-sportschef Ted Van Leeuwen som en spiller, der havde problemer med at finde den rette motivation, hvilket dog af spilleren selv blev opfattet som ganske forkert.

- Nej, jeg er ikke enig, men jeg må jo bare modbevise det, sagde Ryan Johnson Laursen til bt.dk

I øjeblikket genmoptræner backen hårdt for at vende tilbage til fuld styrke efter sin seneste skade. Skiftet til OB ventes at falde på plads senere på ugen.